**VÝZVA**

NA PREDKLADANIE ŽIADOSTÍ O DOTÁCIU NA ROK 2019

**MEDZINÁRODNÉ VZŤAHY A ZAHRANIČNÁ POLITIKA**

**SLOVENSKEJ REPUBLIKY**

**MVZP/2019**

Ministerstvo zahraničných vecí a európskych záležitostí Slovenskej republiky (ďalej len „ministerstvo“) v zmysle zákona č. 545/2010 Z. z. o poskytovaní dotácií v pôsobnosti Ministerstva zahraničných vecí Slovenskej republiky a o zmene a doplnení zákona
č. 617/2007 Z. z. o oficiálnej rozvojovej pomoci a o doplnení zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov, v znení neskorších predpisov (ďalej len „zákon o dotáciách“) vyhlasuje

**VÝZVU**

**na predkladanie žiadostí o poskytnutie dotácie na rok 2019**

pre účely a okruh žiadateľov v zmysle § 3 zákona o dotáciách

**v oblasti medzinárodných vzťahov a zahraničnej politiky** (ďalej len „MVZP“)

**Slovenskej republiky.**

Objem finančných prostriedkov určených pre dotačnú schému MVZP/2019
je v predpokladanej výške **118 820,- Eur**.

Hlavným cieľom poskytovania dotácií v pôsobnosti ministerstva je využitie odbornej expertízy mimovládneho sektora a akademickej obce prostredníctvom nezávislých návrhov a iniciatív pri tvorbe zahraničnej politiky Slovenskej republiky ako aj podpora verejnej diskusie na témy medzinárodných vzťahov a zahraničnej politiky SR.

Základným kritériom na posúdenie žiadosti je vhodnosť, účelnosť a komplexnosť projektu, žiaduce je tiež definovať rozsah medializácie projektu. Ministerstvo zároveň zverejňuje návrh okruhov tém na spracovanie projektov na rok 2019, ktoré umožňujú žiadateľom lepšie splniť kritéria vhodnosti a účelnosti projektu. Predkladať možno aj žiadosti na projekty mimo okruhov zverejnených tém. Ministerstvo bude posudzovať všetky žiadosti, ktoré spĺňajú predpísané náležitosti. Podrobné hodnotiace kritériá a zloženie komisie sú uvedené vo výnose Ministerstva zahraničných vecí Slovenskej republiky č. 66/2011 Z.z.

Podľa zákona o dotáciách je možné dotáciu poskytnúť na základe písomnej žiadosti o poskytnutie dotácie. **Žiadosť predkladá žiadateľ len na predpísaných formulároch, ktoré mu vygeneruje elektronický dotačný systém po ukončení elektronickej registrácie** (viď link nižšie), a to v jednom originálnom vyhotovení spolu so všetkými povinnými prílohami

najneskôr do **31.1.2019**

na adrese

**Ministerstvo zahraničných vecí a európskych záležitostí Slovenskej republiky**

**odbor analýz a plánovania**

**Hlboká cesta 2**

**833 36 Bratislava 37,**

pričom rozhodujúci je dátum registrácie v podateľni ministerstva alebo poštovej pečiatky v prípade žiadostí zasielaných poštou. Otázky súvisiace s predmetom výzvy a postupom predkladania žiadostí adresujte na e-mail: dotacie@mzv.sk alebo telefonicky na tel. č.: 02/5978 3024, 02/5978 3021.

**Registráciu žiadostí o dotáciu je možné vykonať na:**

<http://dotacie.mzv.sk/2019/>

Žiadosť musí byť doručená v zalepenej a nepoškodenej obálke, ktorá bude zrozumiteľne a viditeľne označená slovami: **„Žiadosť o  dotáciu MVZP/2019 – NEOTVÁRAŤ!“**. Žiadosti zaslané elektronickou poštou alebo faxom nebudú akceptované!

V prípade, ak sa počas administratívnej kontroly zistí, že žiadosť nespĺňa predpísané náležitosti uvedené v zákone o dotáciách, výzve a ostatných usmerneniach, ktoré tvoria prílohy výzvy, ministerstvo vyzve žiadateľa, aby **v lehote do 5 pracovných dní od doručenia výzvy** na odstránenie nedostatkov, **odstránil nedostatky alebo neúplnú žiadosť doplnil**. Vzhľadom na to, že komunikácia zo strany ministerstva ohľadne odstránenia nedostatkov v žiadosti bude prebiehať výlučne elektronicky – e-mailom, dbajte na to, aby ste v žiadosti uviedli funkčnú e-mailovú adresu a zároveň pravidelne kontrolovali obsah e-mailovej schránky.

Žiadosti, ktoré nebudú obsahovať všetky povinné prílohy v súlade so zákonom o dotáciách, výzvou a ostatnými usmerneniami, ktoré tvoria prílohy výzvy, nebudú akceptované a predložené na rokovanie komisie. Na rokovanie komisie nebudú predložené ani žiadosti doručené po lehote uvedenej vo výzve.

Súčasťou výzvy sú nasledovné prílohy:

1. **Návrh okruhov tém** na predkladanie žiadostí o poskytnutie dotácie na rok 2019;
2. **Metodická príručka pre žiadateľa** na predkladanie žiadostí o poskytnutie dotácie na rok 2019;
3. **Usmernenie k oprávnenosti výdavkov** v rámci výzvy na predkladanie žiadostí o poskytnutie dotácie na rok 2019;
4. **Vzorová zmluva o poskytnutí dotácie** na rok 2019;
5. **Zákon č. 545/2010 Z. z.** o poskytovaní dotácií v pôsobnosti Ministerstva zahraničných vecí Slovenskej republiky a o zmene a doplnení zákona č. 617/2007 Z. z. o oficiálnej rozvojovej pomoci a o doplnení zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov, v znení neskorších predpisov;
6. **Výnos č. 66/2011** o zložení komisie, rozhodovaní komisie, organizácii práce, postupe komisie pri vyhodnocovaní žiadostí a o kritériách na vyhodnocovanie žiadostí o poskytnutie dotácie.

|  |
| --- |
| *V rámci výzvy nebudú akceptované žiadosti, ktoré nebudú riadne registrované v rámci elektronického dotačného systému. Podobne nebudú akceptované žiadosti, ktoré síce boli registrované v rámci elektronického dotačného systému, avšak neboli doručené v požadovanom termíne aj fyzicky. Dbajte preto, prosím, na správny postup pri registrácii a predložení žiadosti.* |